Monumento al la Virgulino de Paco

La Monumento al la Paco aŭ Pacmonumento (ankaŭ nomata Virgulino de la Paco, ) estas kolosa betona memorskulptaĵo de la Virgulino Maria, starigita 11 km sudokcidente de la urbo Trujillo en Venezuelo . 

Priskribo
La statuo estas 46,72 metrojn alta, 16 metrojn larĝa, 18 metrojn profunda ĉe la bazo, kaj pezas ĉirkaŭ 1200 tunojn da betono. Ĝi estas la plej alta statuo en Latinameriko kaj eĉ pli alta ol la Statuo de Libereco en Novjorko, Usono. La verko estas de la skulptisto Manuel de la Fuente. 

La monumento ankaŭ situas je alteco de 1 600 metroj super marnivelo en la tiel nomata Peña de la Virgen — kie laŭdire la Virgulino aperis en 1570. Ĉi tiu enklavo de montoj kaj tropika vegetaĵaro ofertas spektaklajn panoramajn vidojn de la regiono. La monumento estis inaŭgurita la 21-an de decembro 1983, de la tiama prezidanto de Venezuelo, Luís Herrera Campíns.  

Ĝi konsistas el kvin belvidejoj, de kiuj, en klaraj tagoj, oni povas vidi preskaŭ la tutan subŝtaton Trujillo, parton de la Sierra Nevada de Mérida, kaj la sudan bordon de la lago Marakajbo. 

Historio
Ekde 1568, Nia Sinjorino de Paco estas la spirita patronino de Trujillo kaj ankaŭ la patronino de la diocezo ekde 1960. La kolombo tenata en ŝia dekstra mano simbolas la mandaton de la prezidanteco de la Respubliko Venezuelo alvoki al paco sur la tero.  La Pacmonumento estis administrita dum jaroj de privata fondaĵo, post kio ĝin transprenis la Registaro de la Ŝtato Trujillo.

Malgraŭ ĝia kolosa grandeco kaj la graveco de ĝia memoriga simbolismo de la ŝtata patronsanktulo, la Pacmonumento estas unu el la malplej vizitataj nuntempaj turismaj lokoj en Trujillo kaj la lando. Dum la Sankta Semajno en 2010, la registaro de Trujillo raportis 11 000 vizitantojn al la Pacmonumento, dum la sanktejo José Gregorio Hernández en la municipo Rafael Rangel ricevis preskaŭ 80 000 vizitantojn kaj la tradicia Stacio de la Kruco en la urbo Tostós estis vizitita de proksimume 57 000 turistoj.

 Referencoj 

 Eksteraj ligiloj 

 Virgen de La Paz Trujillo Venezuela (video)

Kategorio:Trujillo (subŝtato)
Kategorio:Statuegoj